
Vă înaintăm, alăturat, raportul comun asupra proiectului de Lege pentru aprobarea Ordonanţei de urgenţă a Guvernului nr.109/2021 privind echivalarea funcţiilor publice specifice cu funcţiile publice generale, la nivelul Autorităţii Naţionale pentru Protecţia Consumatorilor, transmis spre dezbatere în fond, în procedură de urgență, Comisiei pentru administrație publică și amenajarea teritoriului, Comisiei pentru industrii şi servicii și Comisiei pentru muncă şi protecţie socială, cu adresa nr. PL-x 512/2021 din 25 octombrie 2021.

RAPORT COMUN
asupra proiectului de Lege pentru aprobarea Ordonanţei de urgenţă a Guvernului nr.109/2021 privind echivalarea funcţiilor publice specifice cu funcţiile publice generale, la nivelul Autorităţii Naţionale pentru Protecţia Consumatorilor

În conformitate cu prevederile art. 95 și 117 alin. (3) din Regulamentul Camerei Deputaţilor, republicat, cu modificările și completările ulterioare, Comisia pentru administrație publică și amenajarea teritoriului, Comisia pentru industrii şi servicii și Comisia pentru muncă şi protecţie socială au fost sesizate, spre dezbatere în  fond, în procedură de urgență, cu proiectul de Lege pentru aprobarea Ordonanţei de urgenţă a Guvernului nr.109/2021 privind echivalarea funcţiilor publice specifice cu funcţiile publice generale, la nivelul Autorităţii Naţionale pentru Protecţia Consumatorilor, transmis cu adresa nr. PL-x 512/2021din 25 octombrie 2021.
Senatul, în calitate de primă Cameră sesizată, a adoptat proiectul de lege în ședința din 18 octombrie 2021.
Camera Deputaţilor este Cameră decizională potrivit prevederilor art.75 din Constituţia României, republicată, şi ale art.92 alin. (9) din Regulamentul Camerei Deputaţilor, republicat, cu modificările și completările ulterioare.
La întocmirea prezentului raport comun, comisiile au avut în vedere:
- avizul favorabil al Consiliului Legislativ (nr. 785/1.10.2021);
- avizul favorabil al Comisiei pentru drepturile omului, culte și problemele minorităților naționale (nr. 4c-6/1003/4.11.2021);
- avizul favorabil cu amendamente admise al Comisiei juridice, de disciplină și imunități (nr. 4c-13/887/1.03.2022).

Proiectul de lege are ca obiect de reglementare aprobarea Ordonanței de urgență a Guvernului nr. 109/2021 prin care se reglementează echivalarea funcţiilor publice specifice cu funcţiile publice generale, la nivelul Autorităţii Naţionale pentru Protecţia Consumatorilor  în vederea punerii în aplicare a dispoziţiilor art.624 alin. (2) din Ordonanţa de urgenţă a Guvernului nr.57/2019 privind Codul administrativ.

În conformitate cu prevederile art. 62 și 64 din Regulamentul Camerei Deputaţilor, republicat, cu modificările și completările ulterioare, cele trei comisii au examinat proiectul de lege în ședințe separate.
Membrii Comisiei pentru industrii şi servicii au examinat proiectul de lege în şedinţa din 8 martie 2022. La lucrările comisiei au fost prezenți deputați conform listei de prezență.
La lucrările comisiei a participat, în calitate de invitat, din partea Autorității Naționale pentru Protecția Consumatorilor, domnul Horia-Miron Constantinescu – președinte.
În urma dezbaterii și a opiniilor exprimate, membrii comisiei au hotărât, cu majoritate de voturi, adoptarea proiectului de Lege cu amendamente.
Membrii Comisiei pentru muncă şi protecţie socială au dezbătut proiectul de lege în şedinţele din 7 februarie 2022 şi 9 martie 2022 şi au hotărât, cu  unanimitate de voturi, aprobarea proiectului de lege cu amendamente.
La dezbateri au participat membrii comisiei conform listei de prezenţă.
La dezbateri a participat, în conformitate cu prevederile art.56 şi 57 din Regulamentul Camerei Deputaţilor, republicat, cu modificările şi completările ulterioare, dl Cătălin Boboc – Secretar de Stat în cadrul Ministerului Muncii și Solidarității Sociale.

Comisia pentru administrație publică și amenajarea teritoriului a dezbătut proiectul de lege în ședințele din data de 7 decembrie 2021 și 14 martie 2022.
La lucrările Comisiei pentru administrație publică și amenajarea teritoriului au fost prezenţi deputații conform listei de prezență.
La dezbateri a participat, în conformitate cu prevederile art. 56 și 57 din Regulamentul Camerei Deputaţilor, republicat, cu modificările și completările ulterioare, domnul Horia-Miron Constantinescu – Președinte al Autorității Naționale pentru Protecția Consumatorilor.
În urma dezbaterilor, Comisia pentru administrație publică și amenajarea teritoriului a hotărât, cu majoritate de voturi (4 abțineri),  adoptarea proiectului de lege cu amendamente.

În urma examinării proiectului de lege și a opiniilor exprimate, membrii celor trei Comisii sesizate în fond au hotărât, cu majoritate de voturi, să propună plenului Camerei Deputaților adoptarea proiectului de Lege pentru aprobarea Ordonanţei de urgenţă a Guvernului nr.109/2021 privind echivalarea funcțiilor publice specifice cu funcțiile publice generale, la nivelul Autorității Naționale pentru Protecția Consumatorilor, cu amendamente admise prevăzute în Anexa, care face parte integrantă din prezentul raport comun.
În raport de obiectul și conținutul său, proiectul de lege face parte din categoria legilor organice.

Anexă

AMENDAMENTE ADMISE

În urma dezbaterilor, Comisiile au hotărât adoptarea proiectului de lege cu următoarele amendamente:


	Nr. crt.
	Text
ordonanţa de urgenţă
	Text
adoptat de Senat
	Text propus de comisii
(autor amendament)
	Motivare

	1. 
	
__
	
Titlul legii

Lege
pentru aprobarea Ordonanţei de urgenţă a Guvernului nr.109/2021 privind echivalarea funcţiilor publice specifice cu funcţiile publice generale, la nivelul Autorităţii Naţionale pentru Protecţia Consumatorilor

	
Nemodificat 
	

	2. 
	
__
	
Articol unic.- Se aprobă Ordonanţa de urgenţă a Guvernului nr.109 din 29 septembrie 2021 privind echivalarea funcţiilor publice specifice cu funcţiile publice generale, la nivelul Autorităţii Naţionale pentru Protecţia Consumatorilor, publicată în Monitorul Oficial al României, Partea I, nr.945 din 4 octombrie 2021.

	
Art.I. - Se aprobă Ordonanţa de urgenţă a Guvernului nr.109 din 29 septembrie 2021 privind echivalarea funcţiilor publice specifice cu funcţiile publice generale, la nivelul Autorităţii Naţionale pentru Protecţia Consumatorilor, publicată în Monitorul Oficial al României, Partea I, nr.945 din 4 octombrie 2021.

Autori: Membrii Comisiei pentru muncă și protecție socială, Membrii Comisiei pentru administrație publică și amenajarea teritoriului și Membrii Comisiei pentru industrii și servicii 
	
Pentru respectarea exigențelor impuse de normele de tehnică legislativă.

	3. 
	
Titlul ordonanţei

Ordonanţă de urgenţă privind echivalarea funcţiilor publice specifice cu funcţiile publice generale, la nivelul Autorităţii Naţionale pentru Protecţia Consumatorilor

	
__
	
Nemodificat 
	

	4. 
	
Art. 1. - Prin prezenta ordonanţă de urgenţă se echivalează funcţiile publice specifice cu funcţiile publice generale la nivelul Autorităţii Naţionale pentru Protecţia Consumatorilor şi structurilor subordonate, cu respectarea prevederilor art. 384 alin. (2), art. 387 alin. (1) lit. b) şi c) şi art. 468 din Ordonanţa de urgenţă a Guvernului nr. 57/2019 privind Codul administrativ, cu modificările şi completările ulterioare.

	
__
	
Nemodificat 
	

	5. 
	
Art. 2. - La nivelul Autorităţii Naţionale pentru Protecţia Consumatorilor, pentru aparatul central, funcţiile publice specifice se echivalează cu funcţiile publice generale după cum urmează:
a) funcţiile publice specifice de comisar clasa I grad profesional debutant, asistent, principal, superior, se echivalează cu funcţiile publice de execuţie de clasa I, grad profesional debutant/asistent/principal/ superior conform art. 392 alin. (1) din Ordonanţa de urgenţă a Guvernului nr. 57/2019, cu modificările şi completările ulterioare;
b) funcţiile publice specifice de comisar clasa II grad profesional debutant, asistent, principal, superior, se echivalează cu funcţiile publice generale de referent de specialitate clasa II grad profesional debutant, asistent, principal, superior;
c) funcţiile publice specifice de comisar clasa III grad profesional debutant, asistent, principal, superior, se echivalează cu funcţiile publice generale de referent clasa III grad profesional debutant, asistent, principal, superior.

	
__
	
Nemodificat 
	

	6. 
	
Art. 3. - La nivelul Autorităţii Naţionale pentru Protecţia Consumatorilor, pentru structurile subordonate, funcţiile publice specifice se echivalează cu funcţiile publice generale după cum urmează:
a) funcţiile publice specifice de comisar clasa I grad profesional debutant, asistent, principal, superior, se echivalează cu funcţiile publice de execuţie de clasa I, grad profesional debutant/asistent/principal/ superior conform art. 392 alin. (1) din Ordonanţa de urgenţă a Guvernului nr. 57/2019, cu modificările şi completările ulterioare;
b) funcţiile publice specifice de comisar clasa II grad profesional debutant, asistent, principal, superior, se echivalează cu funcţiile publice generale de referent de specialitate clasa II grad profesional debutant, asistent, principal, superior;
c)funcţiile publice specifice de comisar clasa III grad profesional debutant, asistent, principal, superior, se echivalează cu funcţiile publice generale de referent clasa III grad profesional debutant, asistent, principal, superior;
d)funcţia publică specifică de comisar-şef se echivalează cu funcţia publică de director executiv;
e)funcţia publică specifică de comisar-şef adjunct se echivalează cu funcţia publică generală de şef serviciu sau şef birou, după caz.

	
__
	
Nemodificat 
	

	7. 
	
__
	
__
	
Art.II. – (1) Începând cu luna următoare celei în care intră în vigoare prezenta lege, nivelul salariilor de bază de care beneficiază personalul din cadrul structurii centrale a Autorității Naționale pentru Protecția Consumatorilor şi din structurile subordonate acesteia se stabilește la nivelul maxim aflat în plată al salariilor de bază ale personalului Autorității Naționale Sanitar Veterinare și pentru Siguranța Alimentelor, pentru aceeași funcție, categorie, clasă, grad, treaptă și gradație.
(2) Stabilirea salariilor de bază potrivit alin.(1) se face prin ordin al conducătorului Autorității Naționale pentru Protecția Consumatorilor, pe baza datelor comunicate de către Autoritatea Națională Sanitar Veterinară și pentru Siguranța Alimentelor. 

Autori: deputaţi Alfred Simonis, Adrian Solomon şi Laura-Cătălina Vicol-Ciorbă

	
Personalul din cadrul Autorităţii are atribuţii de supraveghere, inspecţie şi control în domenii precum: financiar-bancar, alimentar și nealimentar, prestări servicii, alimentație publică, recuperatori de creanțe, dezvoltatori imobiliari, metale și pietre prețioase, rețele de comunicații etc., față de domeniul A.N.S.V.S.A care se ocupă exclusiv cu domeniul al siguranței alimentelor, dar și A.N.A.F ce are ca atribuții exclusiv în domeniul fiscal.
Menționăm faptul că acțiunile de control se efectuează cu un număr de aproximativ 60 de comisari, însă, cu toate acestea, Autoritatea a încheiat peste 80.000 de documente de control, peste 99.000 de reclamații.  
De asemenea, A.N.P.C are valențe la nivel european, ocupându-se și cu alerte rapide în sistemul RAPEX, verificarea în punctele vamale a importurilor din țări terțe.
În acest moment, A.N.P.C are un număr de 309 posturi vacante, deoarece personalul a migrat către instituțiile menționate mai sus, având în vedere că instituția nu este atractivă din punct de vedere salarial.
Salariul în cadrul A.N.P.C. pornește de la 1990 lei net, fapt reținut și în Raportul de audit al performanței efectuat de către auditorii Curții de Conturi a României, la Autoritatea Națională pentru Protecția Consumatorilor.
De asemenea, precizăm faptul că agenții constatatori cu experiență nu pot instrui și furniza experiența pe care o dețin, întrucât posturile libere nu prezintă interes din cauza salarizării extrem de mici, existând situații când posturile scoase la concurs nu au fost ocupate sau personalul nu s-a mai prezentat la concursuri, în momentul în care au aflat grila de salarizare.
Activitatea personalului ANPC nu poate fi cuantificată numai prin sancțiunile aplicate, ci prin activitatea în slujba consumatorilor, astfel sumele restituite către consumatori se ridică la ordinul milioanelor de euro, în special în domeniul financiar-bancar. 
Menționabil este și faptul că personalul din cadrul ANPC este în permanență prezent prin Tematicile naționale și Tematicile Regionale, dar și prin prisma Comandamentelor desfășurate, cât și prin acțiunile operative împreună cu alte instituții, toate în scopul de a proteja consumatorii.
Curtea de Conturi a României a reținut faptul că, din analiza nivelului salariilor personalului cu atribuţii de control comparativ cu cele stabilite în cadrul altor instituţii cu sarcini similare, precum A.N.S.V.S.A sau A.N.A.F a rezultat faptul că salarizarea comisarilor ANPC este net inferioară.
Cu toate acestea, se remarcă faptul că neasigurarea unui nivel de salarizare corespunzător poate avea următoarele consecinţe:
- crearea premiselor efectuării unor activităţi de control formale deoarece comisarii nu sunt motivaţi din punct de vedere salarial;
- atragerea de personal a cărui pregătire profesională nu este suficient de solidă pentru a desfăşura acţiuni de control eficiente;
- migrarea personalului care a dobândit în ANPC experienţă profesională către posturi mai bine plătite din instituţii de stat cu atribuţii similare;
- creşterea riscului de corupţie deoarece nu există o corelaţie între nivelul de salarizare şi complexitatea atribuţiilor ce trebuie îndeplinite de către comisarii ANPC.
Ca urmare, Curtea de Conturi a României a recomandat conducerii ANPC reluarea demersurilor pentru modificarea cadrului legal existent astfel încât să se asigure un nivel de salarizare corespunzător complexităţii muncii desfăşurate de comisarii ANPC. 
Astfel, în perioada 2019-2021 a fost virată către bugetul de stat suma de 39.880.563,84 lei din activitățile de marcare, expertizare, iar pentru anul 2022 se estimează o sumă de 23.920.948,56 lei. 
De asemenea, menționăm faptul că, în cursul anului 2020, agenții constatatori din cadrul ANPC au aplicat amenzi contravenționale în cuantum de  96,20 (mil. lei), numărul de controale desfăşurate cu sancţiuni au fost în număr de 40.808, iar numărul total de reclamații instrumentate au fost 99.038.
Față de situația analizată de auditorii Curții de Conturi, nivelul de salarizare al personalului Autorității a rămas în continuare scăzut, având în vedere faptul că, majorările de care ar fi trebuit să beneficieze aceștia prin aplicarea Legii nr. 153/2017, nu a mai avut loc, astfel că, și la acest moment, există o discrepanță majoră în ceea ce privește drepturile salariale ale personalului ANPC în comparație cu personalul din cadrul altor instituții ale statului cu atribuții de control.

